text: Deməli, 2009-cu ildə getmişəm Ermitaja. 1-ci mərtəbədə mumiya var idi və üzərində “şəkil çəkmək qadağandır” yazılıb. Nokia N95-in bərk gedən vaxtında bir qız xəlvətcə mumiyanın şəklini çəkmək istəyəndə flaş işıq işə düşdü və nəzarətçi bunu gördü. Başladı qızı danlamağaki, bəs yekə qızsan, görmürsən yazılıb, şəkil çəkmək olmaz falan… Qız da utandığından başını saldı aşağı, heç nə demədi. Yanımdakı qayıtdıki, “ay xala, şəkli çəkəndə bəyəm flaşın təsirindən oyanacaq?” Zal gülüşdü, pərt olmuş qız da gülənlərə qoşuldu, əhvalı düzəldi.   Zarafat bir qırağa, həqiqətən möhtəşəm muzeydir. Ən çox diqqətimi çəkən Lomonosovun otağı və əşyaları olmuşdu.